Yhteiskuntasopimuksen lopullinen kaatuminen painaisi Suomen taantumaan, ennakoi Nordean pääekonomisti Aki Kangasharju.

Yhteiskuntasopimuksella on ollut henkiä kuin kissalla, joten PAMin kielteinen päätös tuskin olisi lopullinen niitti. Jos sopimus kuitenkin karahtaa jossain vaiheessa lopullisesti kiville, Nordean pääekonomisti Aki Kangasharju ennakoi Suomen painuvan takaisin taantumaan.

–Hallituksen on pakko tehdä jotain. Se on sitoutunut Suomen talouden pinnalla pitämiseen, sanoo finanssikonserni Nordean pääekonomisti Aki Kangasharju.­

– Jos käy niin, että lopulta ei tule mitään, hallituksen on pakko tehdä jotain. Se on sitoutunut Suomen talouden pinnalla pitämiseen, jolloin tulee lisää leikkauksia ja ikävämpiä uudistuksia, joita nyt on pöydällä. Niistä seuraa lakkoaaltoja ja helvetti pääsee irti. Suomen orastava talouskasvu painuu samalla miinukselle. Kangasharju sanoi.

KESKIVIIKKONA julkaistussa talousennusteessa Nordea povaa Suomelle hentoista kasvua tälle ja ensi vuodelle. Oletuksena siinä on, että jonkinasteinen yhteiskuntasopimus saadaan aikaan. Kangasharjun mukaan mahdollisen yhteiskuntasopimuksen vaikutukset taloudelle alkavat näkyä vasta tulevina vuosina.

– Tänä vuonna mahdollinen sopimus ei vaikuttaisi mihinkään. Ensi vuonna sopimuksella voisi olla pieni vaikutus talouskasvuun ja vuosikymmenen loppupuolella mahdollisesti selvempi pieni positiivinen vaikutus. Isoa merkitystä sopimuksella ei kuitenkaan olisi talouskasvuun, vaan se jatkuisi hitaana, Kangasharju sanoi.

Kangasharjun mukaan uudistuksia pitäisi tehdä paljon reippaammalla kädellä, jos talouden kasvu haluttaisiin kunnolla vauhtiin.